
PËR PËRCAKTIMIN E PROCEDURAVE, KRITEREVE DHE AFATEVE PËR NDJEKJEN E PROGRAMEVE TË FORMIMIT E TË KUALIFIKIMIT PROFESIONAL PËR INDIVIDËT QË USHTROJNË PROFESIONIN E PUNONJËSIT SOCIAL PËR NJË PERIUDHË TË CAKTUAR KOHE, POR NUK KANË FORMIMIN DHE KUALIFIKIMIN PROFESIONAL MINIMAL PËR PUNONJËS SOCIAL

Në mbështetje të nenit 100 të Kushtetutës dhe të pikave 1 e 2, të nenit 19, të ligjit nr. 163/2014, “Për Urdhrin e Punonjësve Socialë në Republikën e Shqipërisë”, me propozimin e ministrit të Mirëqenies Sociale dhe Rinisë, Këshilli i Ministrave 

VENDOSI:

1. Çdo person, i cili në momentin e hyrjes në fuqi të ligjit nr. 163/2014,  “Për Urdhrin e Punonjësve Socialë në Republikën e Shqipërisë”, ushtron ose ka ushtruar profesionin e punonjësit social dhe zotëron diplomën e studimeve të ciklit të parë ose të ciklit të dytë ose ekuivalentet me to të punonjësit social, përjashtohet nga detyrimi për dhënien e provimit të shtetit. Atij i lind e drejta e menjëhershme e anëtarësimit në Urdhrin e Punonjësve Socialë.
2. Çdo person, i cili, në momentin e hyrjes në fuqi të ligjit nr. 163/2014,  “Për Urdhrin e Punonjësve Socialë në Republikën e Shqipërisë”, ushtron ose ka ushtruar profesionin e punonjësit social dhe ka përfunduar me sukses provimin e shtetit në një nga vendet anëtare të Bashkimit Evropian, Zvicër, Lihtenshtein, Norvegji, Islandë, Shtetet e Bashkuara të Amerikës, Kanada, Japoni ose vendet me të cilat Republika e Shqipërisë ka nënshkruar marrëveshje dypalëshe për këtë qëllim, përjashtohet nga detyrimi për dhënien e provimit të shtetit. Atij i lind e drejta e anëtarësimit në Urdhrin e Punonjësve Socialë, me qëllim që të ushtrojë profesionin si rezident në Shqipëri apo i atashuar në një institucion ku vjen periodikisht për ushtrimin e profesionit.
3. Çdo person, i cili në momentin e hyrjes në fuqi të ligjit nr. 163/2014,  “Për Urdhrin e Punonjësve Socialë në Republikën e Shqipërisë”, ushtron ose ka ushtruar profesionin e punonjësit social për një periudhë të pandërprerë prej jo më pak se 10 vjetësh dhe zotëron diplomën e studimeve të ciklit të parë dhe të ciklit të dytë në një fushë tjetër, është i detyruar të ndjekë kursin e kualifikimit 1-vjeçar pranë Departamentit të Punës dhe Politikës Sociale, të Fakultetit të Shkencave Sociale, në Universitetin e Tiranës. Ky kurs kualifikimi duhet të ndiqet brenda 2 vjetësh nga hyrja në fuqi e këtij vendimi. Çdo person, i cili përfundon kursin e sipërpërmendur të kualifikimit, përjashtohet nga detyrimi për dhënien e provimit të shtetit.
4. Profesionisti i përcaktuar në pikat 1, 2 dhe 3, të këtij vendimi, aplikon për regjistrim për ushtrim të profesionit të punonjësit social në Republikën e Shqipërisë pranë Urdhrit të Punonjësve Socialë. Pas shqyrtimit të aplikimit, kur plotësohen kriteret e pikave 1, 2 dhe 3, të këtij vendimi, Urdhri i Punonjësve Socialë kryen regjistrimin e profesionistit.
5. Çdo person, i cili në momentin e hyrjes në fuqi të ligjit nr. 163/2014, “Për Urdhrin e Punonjësve Socialë në Republikën e Shqipërisë”, ushtron ose ka ushtruar profesionin e punonjësit social për një periudhë të pandërprerë prej 5 vjetësh dhe zotëron diplomën e studimeve të ciklit të dytë të punonjësit social dhe diplomën e studimeve të ciklit të parë në një fushë tjetër, është i detyruar të japë provimin e shtetit, brenda 2 vjetësh nga hyrja në fuqi e këtij vendimi.
6. Çdo person, i cili në momentin e hyrjes në fuqi të ligjit nr. 163/2014, “Për Urdhrin e Punonjësve Socialë në Republikën e Shqipërisë”, ushtron ose ka ushtruar profesionin e punonjësit social për një periudhë të pandërprerë prej   5 vjetësh dhe zotëron diplomën e studimeve të ciklit të parë dhe të ciklit të dytë në një fushë tjetër, është i detyruar të ndjekë ciklin e dytë të studimeve në punë sociale, brenda 3 vjetësh nga hyrja në fuqi e këtij vendimi. Pas përfundimit të këtyre studimeve, ai jep provimin e shtetit.
7. Personat e përcaktuar në pikat 3, 5 dhe 6, të këtij vendimi, aplikojnë pranë Urdhrit të Punonjësve Socialë dhe regjistrohen në një regjistër të posaçëm të tij deri në përfundim të periudhës së detyruar për kryerjen e kursit të kualifikimit profesional apo dhënien e provimit të shtetit.
8. Urdhri i Punonjësve Socialë, menjëherë pas përfundimit të periudhës së përcaktuar në pikat 3, 5 dhe 6, të këtij vendimi, pasi verifikon se individi nuk ka kryer kursin e kualifikimit profesional apo nuk ka dhënë provimin e shtetit, njofton institucionin publik ose privat, pranë të cilit është punësuar individi, për ndërprerjen e marrëdhënies së punës me individin.
9. Ngarkohet Ministria e Mirëqenies Sociale dhe Rinisë për zbatimin e këtij vendimi.
Ky vendim hyn në fuqi pas botimit në Fletoren Zyrtare. 
KRYEMINISTRI
Edi Rama
